### NN 128/2025 (10.10.2025.), Pravilnik o službenoj iskaznici i znački sportskih inspektora

Ministarstvo turizma i sporta

1843

Na temelju članka 7. stavka 2. Zakona o sportskoj inspekciji (»Narodne novine«, broj 72/25) ministar turizma i sporta donosi

PRAVILNIK

O SLUŽBENOJ ISKAZNICI I ZNAČKI SPORTSKIH INSPEKTORA

I. OPĆE ODREDBE

Članak 1.

Ovim Pravilnikom propisuje se obrazac službene iskaznice i izgled značke kojim se dokazuje službeno svojstvo, identitet i ovlasti osobe koja obavlja poslove sportske inspekcije, način izdavanja i zamjene službene iskaznice odnosno značke te način vođenja očevidnika o izdanim iskaznicama i značkama.

Članak 2.

Izrazi koji se koriste u ovom Pravilniku, a imaju rodno značenje odnose se jednako na muški i ženski rod.

II. OBRAZAC ISKAZNICE I OBLIK ZNAČKE

Članak 3.

(1) Službena iskaznica (u daljnjem tekstu: iskaznica) pravokutnog je oblika, veličine 105 x 65 mm, a izrađena je od tvrđeg papira, na kojoj je uz rubove ucrtan hrvatski pleter i koja je presvučena plastičnim materijalom.

(2) Iskaznica sportskih inspektora, viših sportskih inspektora, viših sportskih inspektora-specijalista i glavnoga sportskog inspektora je žute boje.

(3) Obrasci iskaznice nalaze se u Prilogu I. i II. ovoga Pravilnika i njegov su sastavni dio.

Članak 4.

(1) Obrazac iskaznice sportskog inspektora, višeg sportskog inspektora i višeg sportskog inspektora-specijalista na prednjoj strani sadrži:

– u gornjem lijevom dijelu grb Republike Hrvatske i tekst: »REPUBLIKA HRVATSKA, MINISTARSTVO TURIZMA I SPORTA«,

– ispod teksta naziv: »ISKAZNICA SPORTSKOG INSPEKTORA« te ime i prezime sportskog inspektora, a ispod naziv: »INSPEKTOR«, »VIŠI INSPEKTOR«.

– u desnom dijelu mjesto za fotografiju veličine 25 x 30 mm,

– ispod fotografije broj iskaznice i broj značke.

(2) Obrazac iskaznice na poleđini sadrži otisnuti tekst o ovlastima nositelja iskaznice:

– »OVLASTI: Nositelj ove iskaznice ovlašten je na temelju Zakona o sportu i Zakona o sportskoj inspekciji obavljati nadzor i poduzimati mjere i radnje u okviru svoje nadležnosti.«

– u donjem lijevom kutu ispod teksta se nalazi mjesto i datum izdavanja iskaznice, a u sredini mjesto za pečat tijela državne uprave nadležnog za sport te u donjem desnom kutu tekst: »MINISTAR« te mjesto za potpis ministra nadležnog za sport.

(3) Obrazac iskaznice iz stavka 1. ovoga članka prikazan je u Prilogu I. ovoga Pravilnika i čini njegov sastavni dio.

Članak 5.

(1) Obrazac iskaznice glavnog sportskog inspektora na prednjoj strani sadrži:

– u gornjem lijevom dijelu grb Republike Hrvatske i tekst: »REPUBLIKA HRVATSKA, MINISTARSTVO TURIZMA I SPORTA«,

– ispod teksta naziv: »ISKAZNICA GLAVNOG SPORTSKOG INSPEKTORA« te ime i prezime glavnog sportskog inspektora, a ispod naziv radnog mjesta »GLAVNI INSPEKTOR«,

– u desnom dijelu mjesto za fotografiju veličine 25 x 30 mm,

– ispod fotografije broj iskaznice i broj značke.

(2) Obrazac iskaznice na poleđini sadrži otisnuti tekst o ovlastima nositelja iskaznice:

– »OVLASTI: Nositelj ove iskaznice ovlašten je na temelju Zakona o sportu i Zakona o sportskoj inspekciji obavljati nadzor i poduzimati mjere i radnje u okviru svoje nadležnosti.«

– u donjem lijevom kutu ispod teksta se nalazi mjesto i datum izdavanja iskaznice, a u sredini mjesto za pečat Ministarstva turizma i sporta te u donjem desnom kutu tekst: »MINISTAR« te mjesto za potpis ministra nadležnog za sport.

(3) Obrazac iskaznice iz stavka 1. ovoga članka prikazan je u Prilogu II. ovoga Pravilnika i čini njegov sastavni dio.

Članak 6.

(1) Službena značka izrađena je od metala i kružnog je oblika, promjera 55 mm s mjedenom podlogom i sjajnom aplikacijom od nikla.

(2) U središtu značke, na pozlaćenom prostoru, smješten je grb Republike Hrvatske, čija su polja izvedena u crvenom i bijelom emajlu, a kruna u vidu reljefa, boje podloge. Središnji dio značke okružuje sjajni prsten izrađen od nikla na kojem je emajlom plave boje ispisan tekst: »SPORTSKA INSPEKCIJA«. Grb Republike Hrvatske i prsten od nikla okruženi su hrvatskim pleterom, koji je izveden u mjedenom reljefu. Na vršnom dijelu značke istaknuta su slova: »RH« (Republika Hrvatska), u boji podloge. Preko donjega dijela značke proteže se sjajna lenta od nikla, koja djelomično prekriva pleter. Na lenti je emajlom plave boje ispisan troznamenkasti broj značke. Značka je izrađena u niskom reljefu, tako da su hrvatski pleter i grb Republike Hrvatske izbočeni, dok je serijski broj značke utisnut.

(3) Za poleđinu značke pričvršćena je lisnata opruga od perne bronce.

(4) Izgled značke iz stavka 1. ovoga članka prikazan je u Prilogu III. ovoga Pravilnika i čini njegov sastavni dio.

Članak 7.

(1) Iskaznica i značka nose se u pripadajućem kožnom povezu.

(2) Kožni povez iz stavka 1. ovoga članka je crne boje, trodijelni s dvostrukim pregibom, a veličina svakoga dijela je 8 x 12 cm.

(3) Na prednjoj strani kožnog poveza iz stavka 1. ovoga članka utisnut je u reljefu grb Republike Hrvatske i naziv »SPORTSKA INSPEKCIJA«.

(4) Izgled kožnog poveza iz stavka 1. ovoga članka prikazan je u Prilogu IV. ovoga Pravilnika i čini njegov sastavni dio.

III. IZDAVANJE I UPORABA ISKAZNICE I ZNAČKE

Članak 8.

Glavnom sportskom inspektoru, višim sportskim inspektorima, višim sportskim inspektorima-specijalistima i sportskim inspektorima, Ministarstvo turizma i sporta izdaje iskaznicu i značku, s pripadajućim kožnim povezom, te snosi troškove njihovog izdavanja.

Članak 9.

(1) Ustrojstvena jedinica Ministarstva turizma i sporta nadležna za poslove sportske inspekcije vodi očevidnik o izdanim i vraćenim iskaznicama i značkama inspektora.

(2) Očevidnik iz stavka 1. ovoga članka sadrži:

1. evidencijski broj,

2. ime i prezime inspektora,

3. broj iskaznice,

4. broj značke,

5. brojčanu oznaka rješenja o rasporedu na radno mjesto inspektora,

6. datum izdavanja iskaznice,

7. datum izdavanja značke,

8. potpis inspektora,

9. datum vraćanja ili poništenja iskaznice,

10. datum vraćanja ili pohrane značke,

11. potpis inspektora,

12. napomenu,

13. potpis osobe koja vodi očevidnik.

(3) Obrazac očevidnika iz stavka 1. ovoga članka nalazi se u Prilogu V. ovoga Pravilnika i njegov je sastavni dio.

Članak 10.

(1) Inspektor koji izgubi ili ošteti iskaznicu, odnosno značku ili na drugi način ostane bez iskaznice ili značke, dužan je o tome odmah izvijestiti rukovodeću osobu.

(2) Do izdavanja nove iskaznice i značke inspektoru će se izdati pisana ovlast koja zamjenjuje iskaznicu i značku.

(3) Pisana ovlast iz stavka 2. ovoga članka, sadrži sve bitne elemente sadržaja iskaznice.

(4) Nova iskaznica ili značka izdat će se nakon što se izgubljena ili na drugi način nestala iskaznica ili značka proglase nevažećima u »Narodnim novinama«.

(5) U slučaju kad je gubitak, oštećenje ili nestanak iskaznice ili značke posljedica namjere ili krajnje nepažnje inspektora, troškove objave u »Narodnim novinama«, izdavanja nove iskaznice ili značke snosi sam inspektor.

Članak 11.

(1) Inspektor je dužan odmah, a najkasnije u roku od tri dana od dana prestanka obavljanja poslova inspektora, dostaviti iskaznicu i značku osobi koja vodi očevidnik iz članka 9. ovoga Pravilnika radi poništenja i upisa činjenice poništenja u očevidnik o izdanim iskaznicama i značkama inspektora.

(2) Iskaznica iz stavka 1. ovoga članka se poništava, a značka pohranjuje u ustrojstvenoj jedinici Ministarstva turizma i sporta nadležnoj za poslove sportske inspekcije.

(3) Inspektoru će se privremeno oduzeti iskaznica i značka u slučaju privremenog udaljenja iz službe na temelju odredaba posebnog zakona, odnosno ako se protiv njega provodi istraga ili je podignuta optužnica do okončanja postupka ili iz drugih opravdanih razloga kada postoji opasnost zlouporabe dužnosti.

(4) Privremeno oduzeta iskaznica i značka pohranjuju se i čuvaju u ustrojstvenoj jedinici tijela državne uprave nadležnog za sport, nadležnoj za poslove sportske inspekcije do okončanja postupka ili prestanka opravdanih razloga iz stavka 3. ovoga članka.

(5) Ovisno o ishodu postupka, odnosno po prestanku opravdanih razloga iz stavka 3. ovoga članka, iskaznica se vraća inspektoru ili se poništava, a značka se vraća inspektoru ili se pohranjuje u ustrojstvenoj jedinici Ministarstva turizma i sporta nadležnoj za poslove sportske inspekcije.

Članak 12.

(1) Inspektor smije koristiti iskaznicu i značku samo u svrhu obavljanja inspekcijskoga nadzora u okviru nadležnosti propisanih Zakonom o sportskoj inspekciji i Zakona o sportu.

(2) Svaka zlouporaba iskaznice i značke osnova je za pokretanje stegovne odgovornosti.

IV. PRIJELAZNE I ZAVRŠNE ODREDBE

Članak 13.

Sportski inspektori zatečeni u državnoj službi na dan stupanja na snagu ovoga Pravilnika nastavljaju koristiti službene iskaznice i znakove izdane na temelju Pravilnika o službenoj iskaznici i znaku sportskih inspektora (»Narodne novine«, broj 60/22) i Pravilnika o službenoj iskaznici i znaku sportskih inspektora (»Narodne novine«, broj 27/13).

Članak 14.

Danom stupanja na snagu ovoga Pravilnika prestaje važiti Pravilnik o službenoj iskaznici i znaku sportskih inspektora (»Narodne novine«, broj 60/22).

Članak 15.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/25-01/8
 Urbroj: 529-06-03-01/2-25-1
 Zagreb, 25. rujna 2025.

Ministar
 Tonči Glavina, v. r.

PRILOG I.

OBRAZAC ISKAZNICE SPORTSKOG INSPEKTORA,
 VIŠEG SPORTSKOG INSPEKTORA I VIŠEG SPORTSKOG
 INSPEKTORA-SPECIJALISTA

Prednja strana iskaznice

![](/files/_web/sluzbeni-dio/2025/133418/images/5280.jpg)

Poleđina iskaznice

![](/files/_web/sluzbeni-dio/2025/133418/images/5272.jpg)

PRILOG II.

OBRAZAC ISKAZNICE GLAVNOG SPORTSKOG INSPEKTORA

Prednja strana iskaznice

![](/files/_web/sluzbeni-dio/2025/133418/images/5267.jpg)

Poleđina iskaznice

![](/files/_web/sluzbeni-dio/2025/133418/images/5259.jpg)

PRILOG III.

PRIKAZ IZGLEDA SLUŽBENE ZNAČKE SPORTSKE INSPEKCIJE

![](/files/_web/sluzbeni-dio/2025/133418/images/5251.jpg)

Promjer 55 mm

PRILOG IV.

PRIKAZ IZGLEDA KOŽNOG POVEZA

Prednja strana kožnog poveza

![](/files/_web/sluzbeni-dio/2025/133418/images/5242.jpg)

PRILOG V.

OBRAZAC OČEVIDNIKA O IZDANIM I VRAĆENIM ISKAZNICAMA I ZNAČKAMA SPORTSKIH INSPEKTORA

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| OČEVIDNIK O IZDANIM I VRAĆENIM ISKAZNICAMA I ZNAČKAMA SPORTSKIH INSPEKTORA | | | | | | | | | | | | |
| Evidencijski broj | Ime i prezime inspektora | Broj iskaznice | Broj značke | Brojčana oznaka rješenja o rasporedu na radno mjesto inspektora | Datum izdavanja iskaznice | Datum izdavanja značke | Potpis inspektora | Datum vraćanja ili poništenja iskaznice | Datum vraćanja ili pohrane značke | Potpis inspektora | Napomena | Potpis osobe koja vodi očevidnik |
|  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |